1.Sissejuhatus

Komisjoni määrus (EL) nr 1194/2012 sisaldab energiatõhususe miinimumnõudeid seoses suundvalguslampide, valgusdioodlampide ja nende lisaseadmetega. Neid ökodisaini nõudeid kehtestatakse mitmes etapis, kusjuures igas etapis lisatakse uued või rangemad nõuded võrreldes eelmise etapiga. Viimast, 3. etappi hakatakse kohaldama alates 1. septembrist 2016 ja sellega nõutakse hõõglampide puhul minimaalset energiatõhusust 0,95, suure valgustugevusega lahenduslampide puhul 0,36 ning kõigi muude lampide puhul 0,2, mis on väljendatud energiatõhususindeksina (EEI). Praegu turul olevad suunatud valgusvooga võrgupingetoitega halogeenlambid ei vasta hõõglampidele kehtestatud nõuetele ning 3. etapiga keelatakse seega nende turulelaskmine.

Tagamaks, et selliseid halogeenlampe ei kaotataks ilma piisava alternatiivse asenduseta, on määruses 1194/2012 märgitud: „3. etappi kohaldatakse võrgupingetoitega hõõgniitlampide puhul üksnes siis, kui hiljemalt 30. septembriks 2015 koostab komisjon turu põhjaliku hindamise ja edastab nõuandefoorumile tõendid, et turul on võrgupingetoitega hõõgniitlampe, mis

— vastavad 3. etapi maksimaalse energiatõhususindeksi nõuetele;

— on taskukohased, st nendega ei kaasne enamikule lõpptarbijatele liigseid kulusid;

— on oma tarbimisomadustelt üldiselt samaväärsed käesoleva määruse jõustumise kuupäeval [3. jaanuar 2013] kättesaadavate võrgupingetoitega hõõgniitlampidega, sh [määruse 1194/2012] tabelis 6 loetletud võrdlusvalgusvoogude kogu ulatust hõlmavate valgusvoogude osas [mille ulatus on 90 lm – 1000 lm];

— ühilduvad toitevõrgu ja käesoleva määruse jõustumise kuupäeval kättesaadavate hõõgniitlampide vahele paigaldamiseks kavandatud seadmetega uusimate ühildumisnõuete kohaselt.”

Käesolev teatis vastab õiguslikult nõutud turuhinnangule olemasolevate alternatiivsete võrgupingetoitega asenduslampide valikuvõimaluste kohta turul. See põhineb tehnilisel turuülevaatel, mille tegid komisjonile välised tehnilised nõustajad ning mis esitati ökodisaini nõuandefoorumile.

2.Vastavus maksimaalse energiatõhususindeksile

Kõige tõenäolisemad halogeenlampide asendajad on valgusdioodlambid (LED-lambid), mis on praegu valgustite turgu muutmas. Ligikaudu 70 % kõigist turul olevatest valgusdiood- ehk leedlampidest vastavad 3. etapi maksimaalse energiatõhususindeksi nõuetele, pakkudes tarbijatele piisavalt asendusvõimalusi. Eeldatavasti suureneb kõnealuste nõuetele vastavate lampide osa turul veelgi, kuna valgusdiood-tehnoloogia täiustub jätkuvalt.

3.Asendusvõimaluste taskukohasus

ELi turul pakutavad suunatud valgusvooga leedlambid on taskukohased nii jaehindade kui ka olelusringi kulude poolest.

Jaehindade puhul maksab leedlambi esialgne investeering siiski rohkem kui suunatud võrgupingetoitega halogeenlampide puhul. Vaadeldud hinnad on vahemikus ligikaudu 1,80–18 eurot, sõltuvalt margist, müügikohast ja leedlambi tüübist. Enamiku leedlampide maksumus on alla 10 euro. Kõnealused hinnad eeldatavasti langevad jätkuvalt tänu valgusdiood-tehnoloogia arengule. 2015. aasta esimese nelja kuu jooksul täheldati ELi turul jaehinna langust kuni 25 %.

Leedlampide sageli umbes viiekordselt väiksem energiatarbimine toob tarbijatele kaasa olulise kokkuhoiu olelusringi maksumuse osas, isegi kui kõrgemad jaehinnad on arvesse võetud. Tasuvusaeg on praegu umbes üks aasta või vähem ning peaaegu kõigil juhtudel katavad säästud, mis tekivad suunatud valgusvooga võrgupingetoitega halogeenlampide leedlampide vastu vahetamisest, leedlampide esialgse kulu.

4.Samaväärsus funktsionaalsuse seisukohast

Leedlambid võivad funktsionaalselt täiesti samaväärselt asendada umbes 90 % turul olevatest suunatud valgusvooga võrgupingetoitega halogeenlampidest. Need leedlambid vastavad määruses 1194/2012 esitatud funktsionaalsetele ökodisaini nõuetele, sealhulgas on neil piisav värviesitusindeks (CRI) ≥ 80, kusjuures mõne leedlambi värviesitusindeks ulatub üle 90. Üldjuhul, arvestades valgusviljakust, valgusnurka, värvitemperatuuri ja eri mudeleid, ületab leedlampide valik turul suunatud valgusega võrgupingetoitega halogeenlampide valikut.

Ülejäänud 10 % suunatud võrgupingetoitega halogeenlampide turul olevate mudelite jaoks pakuvad leedlambid üldiselt funktsionaalset samaväärset asendusvõimalust. Tarbijatel tuleb teha mööndusi vähem oluliste omaduste osas, nagu näiteks valgusnurk, kuid enamik tarbijaid ei pane seda erinevust tähele. Teine võimalus on kasutada adaptereid erinevate pesa tüüpide jaoks, et täieliku samaväärsuse saavutamiseks oleks võimalik kasutada teistsuguse sokliga leedlampe.

5.Seadmete sobivus

Asendamiseks kasutatavad leedlambid üldiselt sobivad seadmetega, mida kasutatakse suunatud valgusega võrgupingetoitega halogeenlampide jaoks. Erandiks on nende sobivus hämarditega. Halogeenlambid on kõik hämardatavad, kuid ainult teatavad ELi turul olevad leedlambid töötavad poolperioodi tagafrondi äralõikamisega ja poolperioodi esifrondi äralõikamisega hämardites, mis olid turul kättesaadavad 3. jaanuaril 2013, kui määrus 1194/2012 jõustus. Need hämardatavad leedlambid vastavad seega kõigile nõuetele.